hotchpotch/miracl-hf-unified huggingface dataset:
Hirvenputki
Hirvenputki eli niittyhirvenputki ("Seseli libanotis") on kaksivuotinen tai monivuotinen, valkokukkainen sarjakukkaiskasvi.
Hirvenputki kasvaa 40–120 cm pitkäksi. Koko kasvi on karvainen. Varsi on ontto, mutta nivelkohdilta täyteläinen. Lehdet ovat varressa kierteisesti ja niiden kannat ovat tuppimaisia. Lehtilapa on kapean pitkulainen, hyvin hienoliuskainen ja yksi- tai kaksikertaa parilehdykkäinen. Lehdykät ovat parihalkoisia. Kukinto on kerrannaissarja. Kukan pää- ja pikkusarjat ovat suojuksellisia, suojuksen lehdet ovat kapeita. Pikkusarjoja on 30–40 kappaletta. Kukan teriö ja verhiö ovat viisilehtisiä. Selkäpuolelta karvaiset terälehdet ovat valkoisia tai joskus hieman punertavia. Hedelmä on 2,5–4 mm pitkä, litteähkö, leveän sukkulamainen paksuharjuinen ja karvainen.
Hirvenputkea ja sen alalajeja tavataan laajalla alueella lähinnä Euraasiassa. Päälevinneisyysalue ulottuu Saksasta ja Pohjois-Balkanilta Keski-Siperiaan saakka. Satunnaisemmin lajia kasvaa Euroopassa Pohjois-Espanjasta, Ranskasta ja Etelä-Italiasta Etelä-Englantiin ja Skandinavian eteläosiin saakka. Aasiassa lajia tavataan satunnaisesti paikoin Keski-Aasiassa, Itä- ja Pohjois-Siperiassa, Japanissa sekä Kiinassa. Lajia tavataan myös Pohjois-Afrikassa Marokossa.
Suomessa hirvenputkea tavataan yleisimmin Ahvenanmaalla, sekä mantereella Varsinais-Suomessa. Uudeltamaalta laji on kadonnut.
Hirvenputki kasvaa kuivilla niittytöyräillä ja pellonpientareilla. Laji on kalkinsuosija.
Kathiawarinhevonen
Kathiawarinhevonen on lämminverinen pienhevosrotu, joka on peräisin Intian Kathiawarin niemimaalta. Rotua käytetään Gujeratin ratsupoliisin ratsuina ja se on suosittu vauhdikkaassa seivästyspelissä.
Kathiawarinhevonen on itämaistyyppinen rotu, joka on arabianhevosen tavoin erittäin kestävä. Se on sisukas ja tulee toimeen vähällä. Sen luonne on rauhallinen, mutta joskus arvaamaton.
Kathiawarinhevonen on pienikokoinen, korkeimmillaan noin 150 cm. Sen rakenne on ylipäätään kapoinen, hienoluinen ja ohutlihaksinen. Pää on hienopiirteinen, korvat suuret ja muodoltaan kaarevat, kärjistä toisiaan koskettavat. Kaula on ohut ja lavat melko viistot. Selkä on pitkä, rintakehä kapea mutta syvä, lanne laskeva. Kathiawarinhevonen kantaa ylöskiinnittynyttä häntäänsä korkealla. Jalat ovat kapeat ja vahvat, kaviot hyvänmuotoiset ja kovat. Kintereet ovat yleensä käyrät.
Rodussa esiintyvät väritykset ovat rautias, ruunikko, mustanruunikko, kimo, voikkovärit ja kirjavat, ei kuitenkaan musta.
Kathiawarinhevosen tarkkaa syntyaikaa ei tiedetä, mutta rodun uskotaan syntyneen 1300-luvulla paikallisten ponien, arabianhevosten ja muiden itämaisten hevosten risteytymistä. Erään tarinan mukaan rotu olisi saanut alkunsa haaksirikkoutuneesta laivasta rantaan uineiden arabianhevosten risteydyttyä paikallisen kannan kanssa. Toisen selityksen mukaan mongolikeisarien aikaan Intiaan tuotiin itämaisia hevosia ja niitä käytettiin risteyttämiseen varta vasten.
Rotu on hyvin arvostettu kotialueellaan ja sitä ovat perinteisesti kasvattaneet varakkaat suvut. Nykyisin merkittävin kasvattajataho on valtion valvoma siittola Jungadhissa.
Kairon elokuvajuhlat
Kairon elokuvajuhlat () on vuosittainen tapahtuma Kairossa, Egyptissä. Se perustettiin vuonna 1976 arabimaailman ensimmäisenä kansainvälisenä elokuvafestivaalina. Vuonna 2006 tapahtuman johtoon nimitettiin näyttelijä ja muusikko Ezzat Abou-Ouf; häntä ennen tässä tehtävässä olivat toimineet Saad El-Din Wahba, Hussein Fahmy ja Sherif El Shoubashy.
Kamal el-Mallakh sai ajatuksen Kairon elokuvajuhlien perustamisesta vierailtuaan vuonna 1975 Berliinin elokuvajuhlilla. Tapahtuma on saanut FIAPF:n huippuluokituksen, ja sen yhteydessä jaetaan lukuisia palkintoja. Vuonna 2011 elokuvajuhlia ei pidetty. Egyptin yhteiskunnan epävakaa tilanne myös varjosti vuoden 2012 tapahtumaa.
Lokainhevonen
Lokainhevonen on lämminverinen pienhevosrotu, joka on peräisin Tadžikistanista.
Lokainhevonen on pienikokoinen, erittäin kestävä ja melko nopea hevonen. Rodun nuorten hevosten suorituskykyä testataan säännöllisesti Dušanben ja Taškentin laukkaradoilla.
Lokainhevonen on korkeudeltaan korkeimmillaan noin 150 cm, useammin pienempi ja jopa alle ponirajan, mutta rakenteeltaan ja erityisestä päänsä osalta hevosmainen. Pää on tavanomainen ja nenäpii suora. Kaula on lyhyt ja lihaksikas, lavat kohtalaisen viistot, rintakehä leveä ja syvä, selkä kiinteä ja lyhyenpuoleinen, takaosa lihaksikas. Jalat tapaavat olla voimakkaat ja kuivat, kuitenkin usein asennoiltaan virheelliset; kaviot ovat pienet ja hyvin kestävät.
Rodussa esiintyvät väritykset ovat rautias, ruunikko, kimo ja voikkovärit, joskus myös musta. Karva on usein metallinkiiltoinen. Vuosina 1955-1970 rodun jalostuksessa vaikuttaneen oriin Farfor jälkeläisillä esiintyy kiharakarvaisuutta. Luonne on rauhallinen ja aulis.
Lokainhevosen uskotaan kehittyneen 1500-luvulta alkaen Lokai-nimisen uzbekkipaimentolaisheimon jalostamana. Rotu pohjautuu paikalliseen tasankohevoseen, jota parannettiin risteyttämällä siihen arabian-, karabairin- ja jomudinhevosta sekä jonkin verran akhaltekeä ja turkomaanihevosta. Myöhemmin myös englannintäysiveristä ja terskinhevosta on käytetty rodun jalostuksessa.
Lokainhevosia pidetään usein laitumella laumoissa vuoden ympäri. Eräs rodun käytöistä on perinteinen, hyvin vauhdikas kokpar-peli, jossa ratsukot kilpailevat vuohenruhon hallinnasta.
Gregorio Agós
Gregorio Agós Muruzabal (8. kesäkuuta 1913 – 8. syyskuuta 2001) oli uruguaylainen koripalloilija. Hän kilpaili vuoden 1936 kesäolympialaisissa Berliinissä ja kuului siellä kuudenneksi sijoittuneeseen Uruguayn miesten joukkueeseen.
To the Faithful Departed
To the Faithful Departed on irlantilaisen The Cranberriesin vuonna 1996 ilmestynyt kolmas studioalbumi.
Kaikki sanoitukset Dolores O'Riordan.
Luisa Tomas
Luisa Tomas (s. 24. maaliskuuta 1983 Luanda) on angolalainen koripalloilija. Hän kilpaili vuoden 2012 kesäolympialaisissa Lontoossa ja kuului siellä 12. sijoittuneeseen Angolan naisten koripallojoukkueeseen.
Ernest Roney
Ernest John Roney (8. kesäkuuta 1900 Lambeth – 1975 Blyth) oli brittiläinen purjehtija. Hän oli mukana saamassa hopeaa 8mR-tapahtumassa "Emilylla" vuoden 1924 kesäolympialaisissa Pariisissa. Hän sijoittui siinä lisäksi seitsemänneksi "Feolla" vuoden 1928 kesäolympialaisissa Amsterdamissa.
Myös Ernestin sisarukset Margaret ja Esmond Roney pääsivät kilpailemaan olympialaisiin.
Bob Morane
Bob Morane on belgialainen ranskankielinen sarjakuva. Sen luoja ja käsikirjoittaja on Henri Vernes. Suomessa julkaistut tarinat on piirtänyt William Vance.
Tarina "Ritarin miekka" ilmestyi Suomessa "Nastasarjat" -lehdissä 1965.
Sarjakuva ilmestyi uudelleen jatkosarjoina "Zoom" -sarjakuvalehdessä. Lehden ilmestymisen lakattua Bob Morane -albumeita julkaistiin Zoom-albumisarjassa, jota kustansi Sanoma-osakeyhtiö. Tämän jälkeen julkaisijana oli Semic.
Sarjakuvan päähahmo on seikkailija Robert ”Bob” Morane. Hänen toverinsa on skotlantilainen William ”Bill” Ballantine. Tarinoille on ominaista kansainvälisyys sekä eksoottiset ympäristöt. Mielikuvitukselliset tekniset laitteet ja psyykkiset tapahtumat värittävät tarinoita. Toisaalta jotkin yksityiskohdat kuten autot ja lentokoneet ovat realistisia ja tunnistettavissa.
Esimerkiksi tarinassa "Samurain silmä" Bob Morane näkee hotellissa nukkuessaan unta, jossa hän lepää suuressa, hiljaisessa kirkossa. Hän herää tähän ja toteaa aiemmin täyden hotellin tyhjäksi.Hänen käyttämänsä auto on Toyota Carina. "Silmät sumussa" -tarinassa on kauko-ohjattavia, puhaltimen ilmapatsaan varassa liikkuvia robotteja, joiden ”silmät” ovat sädease. "Kivijättiläisten kosto" sijoittuu Pääsiäissaarelle ja vajonneeseen kaupunkiin, joka on ollut Mú-mantereella. Seikkailun käynnistää Moranen saama telepaattinen viesti
Mark Dacascos
Mark Alan Dacascos (s. 26. helmikuuta 1964 Honolulu, Havaiji) on yhdysvaltalainen näyttelijä ja kamppailulajien taitaja.. Hän on esiintynyt elokuvissa, kuten "Mafian pyöveli", "Susien klaani" ja "Kehdosta hautaan". Dacascos on esiintynyt myös televisiosarjoissa Iron Chef America ja "Havaiji 5-0".
Umskiptar
Umskiptar on norjalaisen yhden miehen black metal -yhtye Burzumin 21. maaliskuuta 2012 julkaistu albumi.
Oreot
Oreot ("Oreosomatidae") on pietarinkaloihin kuuluva heimo. Heimon lajeja tavataan syvistä vesistä Atlantista ja Intian valtamerestä.
Oreoiden heimoon kuuluu 4 sukua ja noin 10 lajia, esimerkiksi oreo ("Oreosoma atlanticum"). Heimon kalat ovat keskikokoisia kaloja, ja suurimmat niistä voivat saavuttaa 60 cm:n pituuden. Tyypillisiä piirteitä oreolajeille ovat hyvin litteä ja korkea ruumis, suurikokoiset pää ja silmät, pitkät selkä- ja peräevät sekä pieni ja pyöreähkö pyrstöevä. Väriltään aikuiset oreolajit ovat tyypillisesti tuhkan- tai hopeanharmaita.
Oreolajeja tavataan Atlantista, Intian valtamerestä ja Tyynestämerestä. Runsaimpia ne ovat eteläisellä pallonpuoliskolla Australian ja Uuden-Seelannin läheisyydessä. Eräitä lajeja tavataan myös Etelämantereen läheisyydestä. Heimon kalojen ravintoa ovat kalat, mustekalat ja äyriäiset. Oreot ovat syvänveden kaloja, joita tavataan tyypillisesti 400–1 500 metrin syvyydessä. Oreoita kalastetaan taloudellisesti merkittävissä määrin Australiassa, Uudessa-Seelannissa ja Japanissa.
Auran Helluntaiseurakunta
Auran Helluntaiseurakunta on itsenäinen seurakunta, joka on perustettu 2. huhtikuuta 2008 yhdistämällä Auranmaan helluntaiseurakunta ja Liedon lähetysseurakunta, joista jälkimmäinen edusti baptistilähetystä.
Auran Helluntaiseurakunnan toimintamuotoina ovat jumalanpalvelukset, viikoittaiset rukouskokoukset, nuorisotyö, musiikkitapahtumia, lasten- ja nuortentilaisuuksia sekä pyhäkoulu.
Seurakunta tekee lähetystyötä Espanjassa, Villenan kaupungissa.
Jarkko Niemi
Jarkko Niemi voi tarkoittaa seuraavia:
Jarkko Niemi (pyöräilijä)
Jarkko Niemi (s. 3. marraskuuta 1982 Tampere) on suomalainen pyöräilijä.
Niemi on voittanut maantiepyöräilyn Elite-sarjan Suomen mestaruuden 2012. Ratapyöräilyssä hän voitti pisteajon Suomen mestaruuden 2014.
Niemi sai vuonna 2018 varoituksen dopingista, sillä hänen näytteestään löytyi kiellettyä furosemidia. Näyte oli annettu harjoituskauden testissä marraskuussa 2017.
Ljapunovin epäyhtälö
Tilastotieteessä Liapounovin epäyhtälö on erikoistapaus Hölderin epäyhtälöstä. Sen mukaan reaaliluvuille formula_1
ADR-ajolupa
ADR-ajolupa ("European Agreement concerning the International Carriage of Dangerous Goods by Road") oikeuttaa autonkuljettajia kuljettamaan vaarallisia aineita yli vapaarajan. Se on voimassa niin kotimaisissa kuin kansainvälisissäkin kuljetuksissa. Ajoluvan saaminen edellyttää koulutusta sekä hyväksytysti suoritettua ajolupakoetta. Ajolupa on voimassa viisi vuotta, ja sen uusiminen edellyttää hyväksytysti suoritettua täydennyskurssikoetta. Virallisesti Suomessa käytetään termiä "vaarallisten aineiden kuljettaja" (VAK) .
ADR-ajoluvat lajitellaan viiteen luokkaan seuraavalla tavalla:
Alkukoulutukset on jaettu seuraavalla tavalla:
Ajolupaa uusittaessa on ajoluvan haltijan suoritettava täydennyskurssi viimeistään ajoluvan päättymiseen mennessä, aikaisintaan kuitenkin 12 kk ennen ajoluvan vanhenemista. Tällöin ajolupa on voimassa jälleen seuraavat 5 vuotta. Täydennyskurssit on jaettu seuraavalla tavalla:
Vaarallisiksi aineiksi katsotaan sellaiset aineet, jotka ominaisuuksiensa johdosta voivat aiheuttaa vahinkoa ihmisille, omaisuudelle tai ympäristölle. Tällaisia ominaisuuksia ovat esimerkiksi räjähdys-, palo- tai säteilyherkkyys, myrkyllisyys ja syövyttävyys. Vaaralliset aineet on jaettu yhdeksään luokkaan:
Vapaarajalla tarkoitetaan sitä vaarallisen aineen määrää, jonka ylitettyään vaarallisen aineen kuljetukseen vaaditaan ADR-ajolupa. Alle vapaarajan kuljetuksiin ei siis tarvita erillisiä ajolupia. Vapaaraja riippuu aineen kuljetuskategoriasta, joita on yhteensä viisi kappaletta. Aineet on lajiteltu kuljetuskategorioihin vaarallisuutensa perusteella. Säiliökuljetuksissa ei sovelleta vapaarajaa, vaan tyhjänkin säiliön kuljettaminen vaatii ADR-ajoluvat ja erityisesti säiliöajoluvat.
Kuljetuskategoriat ovat seuraavat:
Vapaaraja tarkistetaan kahdella tavalla:
Kaikissa vaarallisten aineiden kuljetuksissa tulee täyttyä seuraavat vaatimukset:
Vapaarajan ylittävissä vaarallisten aineiden kuljetuksissa tulee täyttyä seuraavat vaatimukset:
Seuraavat valtiot ovat tällä hetkellä liittyneet ADR-sopimukseen:
Alankomaat, Albania, Andorra, Azerbaidžan, Belgia, Bosnia ja Hertsegovina, Bulgaria, Espanja, Irlanti, Italia, Itävalta, Kazakstan, Kreikka, Kroatia, Kypros, Latvia, Liechtenstein, Liettua, Luxemburg, Makedonia, Malta, Marokko, Moldova, Montenegro, Norja, Portugali, Puola, Ranska, Romania, Ruotsi, Saksa, Serbia, Slovakia, Slovenia, Suomi, Sveitsi, Tanska, Tšekki, Tunisia, Ukraina, Unkari, Valko-Venäjä, Venäjä, Viro ja Yhdistynyt kuningaskunta.
Pontus Tidemand
Pontus Tidemand (s. 10. joulukuuta 1990) on ruotsalainen ralliautoilija, joka ajoi kaudella 2018 WRC2-luokassa Skoda Motorsportin autolla. Vuonna 2017 hänet kruunattiin WRC2-luokan mestariksi.
Ensimmäisen MM-osakilpailunsa Tidemand ajoi vuoden 2012 Ruotsin MM-rallissa. Vuotta myöhemmin hän kilpaili samassa rallissa ensimmäistä kertaa WRC-autolla. Vuonna 2013 hän voitti rallin junioreiden maailmanmestaruuden Ford Fiesta R2-autolla voitettuaan Portugalin, Saksan ja Ranskan osakilpailut.
Vuonna 2014 Tidemand ajoi Ruotsin rallissa WRC-autolla kahdeksanneksi, ja osallistui WRC2-luokan autolla kolmeen sarjan osakilpailuun, onnistuen voittamaan Saksan osakilpailun. Seuraavana vuonna hän pääsi Skoda Motorsportin talliin, ja voitti Aasian-Tyynenmeren mestaruussarjan (APRC),sekä sijoittui WRC2-luokassa kauden jälkeen tuloksissa viidenneksi. Vuonna 2016 hän keskittyi pääosin WRC2-luokkaan, ja sijoittui tuloksissa viidenneksi.
Vuonna 2017 Tidemand voitti WRC2-luokan maailmanmestaruuden ajamalla viidessä osakilpailussa luokan voittoon. Vuonna 2018 hän sijoittui WRC2-luokan lopputuloksissa hopealle tallikaverinsa Jan Kopeckyn jälkeen.
Vuodelle 2019 Tidemand sai hieman yllättäen WRC-auton Monte Carlon ja Ruotsin osakilpailuihin.
Tidemandin isäpuoli on norjalainen ralliautoilija Henning Solberg, vuoden 2003 maailmanmestarin Petter Solbergin veli.
Ammunnan maailmanmestaruuskilpailut 1954
Vuoden 1954 ammunnan maailmanmestaruuskilpailut järjestettiin Caracasissa, Venezuelassa.
Angela Cardoso
Angela Cardoso (s. 9. huhtikuuta 1979 Luanda) on angolalainen koripalloilija. Hän kilpaili vuoden 2012 kesäolympialaisissa Lontoossa ja kuului siellä 12. sijoittuneeseen Angolan naisten joukkueeseen. Cardoso pelaa pienenä laitahyökkääjänä. Hänen seuransa oli kaudella 2011–2012 Primeiro de Agosto, ja tätä ennen hän oli pelannut myös Interclubessa. Hän on opiskellut liikkeenjohtoa Angolan Lusíada-yliopistolla.
Vuonna 2011 Cardoso oli mukana voittamassa koripallon naisten Afrikan-mestaruuskilpailuja. Lisäksi hän oli joukkueineen sijoittunut niissä kolmanneksi vuonna 2007.
Tšekkoslovakian vallankaappaus 1948
Tšekkoslovakian vallankaappaus 1948 oli Tšekkoslovakian kommunistisen puolueen veretön valtaantulo 25. helmikuuta 1948.
"Vallankaappaus"-sana on määritelty tarkoittamaan vallanvaihdosta, jolla ei ole suurta yhteiskunnallista vaikutusta. Tässä mielessä tapahtuma on enemmän kuin vallankaappaus. Sana sopii kuitenkin käytettäväksi tässä, koska vallanvaihdos oli vallanpitäjien sisäinen ”palatsivallankumous”. Joskus on myös käytetty nimeä Tšekkoslovakian kansandemokraattinen vallankumous.
Pääministeri Klement Gottwaldin johtama kommunistinen puolue TKP oli vähitellen vahvistunut, ja mieliala maassa oli Neuvostoliitolle myönteinen. Esimerkiksi sudeettisaksalaisilta takavarikoidun omaisuuden jakaminen luettiin kommunistien ansioksi. Vuoden 1946 vaaleissa TKP sai 36 % äänistä. Neuvostoliiton painostus oli epäsuoraa, sillä maassa ei ollut venäläisiä joukkoja.
Helmikuussa 1948 maan monipuoluehallitus riitaantui sisäisesti ja useimmat ei-kommunistiset ministerit erosivat siitä. Kommunistien kannattajat liikehtivät voimakkaasti järjestäen esimerkiksi tehtaisiin työläisneuvostoja, jotka pyrkivät ottamaan määräysvallan tehtaallaan. Presidentti Edvard Beneš pelkäsi sisällissotaa ja nimitti kommunistienemmistöisen hallituksen 25. helmikuuta 1948. Kommunistit eivät sen jälkeen enää luovuttaneet valtaa muille puolueille. Toukokuussa hyväksyttiin uusi kansandemokraattinen perustuslaki, jota Beneš piti laittomana. Hän erosi presidentin virasta 7. kesäkuuta 1948. Maassa kansallistettiin kaivos- ja raskasteollisuus sekä pankit ja vakuutuslaitokset. Yhteiskunnan haltuun siirtyi tällöin 60 % teollisuudesta. Sosialisointia täydennettiin vielä huhtikuussa maareformilla, perustamalla valtion vakuutuslaitos ja uudistamalla koulujärjestelmä. Ainoastaan maataloudessa säilyi pienessä määrin yksityisomistusta.
Tšekkoslovakian vallankaappaus heijastui Suomeenkin. Monet suomalaiset kommunistit katsoivat, että vallankaappausta pitäisi yrittää Suomessakin. Vahvat huhut väittivät, että SKP:n (SKDL:n) eduskuntaryhmän puheenjohtaja Hertta Kuusinen olisi Messuhallin puheessa 24.3. julistanut, että ”Tšekkoslovakian tie on myös meidän tiemme”. Puolustusvoimat lisäsi tiettyjen kohteiden suojaamista ja presidentti J. K. Paasikivi oikeutti pääesikunnan ryhtymään liikekannallepanon valmisteluihin. SKP:n ja Moskovan arkistoja tutkinut historioitsija Kimmo Rentola ei ole löytänyt arkistoista mitään merkittävää todistetta SKP:n kaappaushankkeesta, vaikka yksittäisiä kaappaukseen halukkaita tiedetään olleen. Rentolan mukaan puolue katsoi Suomen tilanteen olevan epäedullinen kaappaukselle ja SKP:n olleen jopa haluton muuttamaan Suomi kommunistiseksi.
Kyröskoski (maalaus)
Tässä ruskea- ja mustasävyisessä maalauksessa valkoinen Kyröskoski laskeutuu kuohuen kalliorinnettä alas. 1800-luvun puolivälistä alkaen pohjoinen erämaa alkoi saada keskeistä merkitystä kansallisena symbolina. Kyröskoski oli Länsi-Suomen tunnetuimpia nähtävyyksiä tuohon aikaan, ja sen ajan muutkin taiteilijat kuvasivat sitä töissään.
Holmberg teki "Kyröskoski"-maalauksen opiskeluaikanaan Düsseldorfissa ilman paikan päällä tehtyjä harjoitelmia. Hän käytti apunaan P. A. Kruskopfin 1840-luvulla koskesta tekemää laveerausta ja myös Zachris Topeliuksen koskesta teokseen "Finland framställdt i teckningar" kirjoittamaa kuvausta.Nuorella taiteilija opiskelijalla oli kunnianhimoinen tarve todistaa kykynsä maalata vaikeitakin aiheita ja siksi hän valitsi tämän aiheen. Hän otti maalatessaan mallia Dûsseldorfissa suosituista Andreas Achenbachin norjalaisista ja ruotsalaisista koskikuvista. Werner Holmberg saikin aikaan dynaamisimman siihenastisista suomalaisista maisemamaalauksista. Teos oli samalla kertaa sekä erämaaromanttinen että realismiin viittaava.
Hän teki tästä aiheesta vuonna 1857 myös tussein ja vesivärein laveerauksen, jossa hän kuvasi Kyröskoskea sivulta
Samir Adam
Samir Omar Mogne Adam (s. 5. joulukuuta 1983 Maputo) on mosambikilainen koripalloilija, pelipaikaltaan laitahyökkääjä. Hän kuuluu Mosambikin koripallomaajoukkueeseen ja osallistui koripallon Afrikan-mestaruuskilpailuihin 2009. Hän on pelannut Espanjassa Prat Joventutin ja Adepal Alcázarin joukkueissa. Yliopistotasolla hän pelasi South Dakota School of Mines and Technologyssa.
Jan Vreede
Jan Johannes Anthony Arnoldus Vreede (19. tammikuuta 1900 Zaandam – 17. helmikuuta 1989 Amsterdam) oli alankomaalainen purjehtija. Hän kilpaili vuoden 1924 kesäolympialaisissa Pariisissa ja oli mukana saamassa kuuden metrin luokassa pronssia "Willem-Sixillä".
Kollinjoen seisake
Kollinjoen seisake () oli Suomen rataverkkoon kuulunut pysäkki Joroisten kunnassa rataosalla . Pysäkki otettiin käyttöön 1950. Kollinjoki jätettiin miehittämättömäksi toukokuussa 1969, kun junien kohtaamiset oli järjestelty toisille asemille lastaustoiminnan päättymisen myötä. Henkilöliikenne lopetettiin kesäkuussa 1984 ja liikennepaikka suljettiin kokonaan vuotta myöhemmin kesäkuussa 1985.
Kollinjoella oli sivuraide, ja pysäkki toimi erikoispitkien tavarajunien kohtaamispaikkana. Asemarakennus paloi tuhopoltossa heinäkuussa 1981.
Amaranthe (albumi)
Amaranthe on tanskalais-ruotsalaisen Amaranthe-yhtyeen esikoisalbumi. Se julkaistiin 13. huhtikuuta 2011 (iTunesissa 11. huhtikuuta 2011). Syyskuussa 2011 albumista julkaistiin erikoisversio, jossa on kaksi bonuskappaletta.
Vesihiisi (Rovaniemi)
Vesihiisi on Rovaniemen kaupungin uimahalli. Vesihiidessä on yksi 25 metrin allas, jossa on yhden ja kolmen metrin ponnahduslauta sekä viiden metrin hyppytaso. Vesihiidessä on myös lastenallas, jossa on liukumäki, hieronta-allas ja kahluuallas.
Vuonna 1967 valmistuneen Rovaniemen uimahallin ovat suunnittelleet arkkitehdit Olli ja Eija Saijonmaa. Sen peruskorjauksen suunnitteli Juha Paldanius.
Maailmankaikkeuden kiihtyvä laajeneminen
Maailmankaikkeuden kiihtyvällä laajenemisella viitataan havaintoon, että maailmankaikkeuden laajeneminen tapahtuu kiihtyvällä vauhdilla, eli skaalatekijällä on positiivinen toisen kertaluvun derivaatta. Käytännössä siis kaukaiset galaksit etääntyvät toisistaan yhä kiihtyvällä vauhdilla, ja kiihtyvyys on sitä suurempi, mitä kauempana galaksit jo ovat toisistaan.
Kiihtyvän laajenemisen havaitsivat ensimmäisten joukossa Saul Perlmutter, Brian Schmidt ja Adam Riess. He saivat havaintojensa ansiosta Nobelin fysiikanpalkinnon vuonna 2011.
Kiihtyvää laajenemista on yritetty selittää maailmankaikkeuden malleilla, joihin kuuluu jonkinlainen pimeän energian muoto. Tällä energialla olisi negatiivinen paine, ja sitä voitaisiin kuvata yksinkertaisesti kosmologisena vakiona tai tyhjiöenergiana. Pimeän energian olemassaoloa pidetään nykyisin lähes varmana.
Maailmankaikkeuden laajentuessa tavallisen aineen, säteilyn ja pimeän aineen tiheys siinä vähenee nopeammin kuin pimeän energian tiheys, mikä tekee kaikkeudesta lopulta pimeä energia -voittoisen. Toisin sanoen maailmankaikkeuden koon kaksinkertaistuessa pimeän energian tiheys pysyy likimain tai täysin vakiona (mikäli se on kosmologinen vakio), mutta muun aineen ja energian tiheys muuttuu kahdeksan kertaa pienemmäksi.
Nykyisten havaintojen mukaan pimeän energian energiatiheys maailmankaikkeudessa on jo nyt suurempi kuin muun aineen ja energian tiheys. Malleissa, joiden mukaan pimeä energia on kosmologinen vakio, maailmankaikkeus tulee laajentumaan eksponentiaalisesti. Lopulta kaikki paikallisen superjoukon ulkopuolella olevat galaksit ovat niin punasiirtyneitä, että niitä on lähes mahdotonta havaita.
The Last September
The Last September () on vuonna 1999 ensi-iltansa saanut Deborah Warnerin ohjaama ranskalais-brittiläis-irlantilainen romanttinen draamaelokuva, jonka pääosissa ovat Maggie Smith, Michael Gambon, Keeley Hawes, David Tennant, Lambert Wilson, Jane Birkin ja Fiona Shaw. "The Last September" perustuu Elizabeth Bowenin samannimiseen romaaniin vuodelta 1929.
"The Last September" kuvattiin Irlannissa. Elokuva sai ensi-iltansa Cannesin elokuvajuhlilla Ranskassa 16. toukokuuta vuonna 1999. Teatterilevitykseen elokuva pääsi Ranskassa 23. elokuuta vuonna 2000. Kanadassa elokuvaa esitettiin Montrealin elokuvajulilla 27. elokuuta 1999 ja Toronton elokuvajuhlilla 17. syyskuuta 1999. Yhdysvalloissa elokuva sai ensi-iltansa New Yorkissa 21. huhtikuuta vuonna 2000 ja teatterilevitykseen elokuva pääsi 28. huhtikuuta. Irlannissa ja Isossa-Britanniassa elokuva julkaistiin 5. toukokuuta 2000.
Elokuva oli ehdolla Kultaiseen sammakkoon parhaasta kuvauksesta (Sławomir Idziak) Camerimagen elokuvajuhlilla vuonna 1999. Lionsgate julkaisi "The Last Septemberin" DVD:lle 12. syyskuuta vuonna 2000.
Rauan Isalijev
Rauan Orynbasarovits Isalijev (s. 13. toukokuuta 1988) on kazakstanilainen jääpalloilija, pelipaikaltaan hyökkääjä. Hän edustaa Novosibirskin Sibselmašia. Hän lukeutuu myös Kazakstanin maajoukkueen tärkeimpiin pelaajiin.
Isalijevin kasvattajaseura on Uralskin Akžaiyk, missä hän on pelasi vuoteen 2008. Sen jälkeen hän on ollut kakis kautta niin Arkangelin Vodnikissa kuin Nižni Novgorodin Startin sekä kaudesta 2012 lähtien Novosibirskin Sibselmašissa
Kazakstanin maajoukkueessa Isalijev debytoi kaudella 2006-07. Hän on saavuttanut kolmesti maailmanmestaruuspronssia.
Maajoukkueessa
Uolevi Poppius
Uolevi Poppius (25. maaliskuuta 1896 Helsinki – 10. syyskuuta 1978 Helsinki) oli suomalainen kenraaliluutnantti, joka teki uransa tykistön aselajissa ja toimi puolustusvoimien kaasusuojelun kehittäjänä 1920-luvun lopusta lähtien. Sotavuosina hän toimi päämajan kaasusuojelukomentajana. Myöhemmin 1947–1956 hän toimi myös tykistön tarkastajana.
Poppius kävi tykistöupseerikurssin vuonna 1918 sekä teknillisen korkeakoulun ja sotakorkeakoulun sotateknilliset opinnot 1923–1927 ja nimitettiin 1928 ye-upseeriksi. Samaan aikaan hän toimi KTR 1:ssä nuorempana upseerina ja patterin päällikkönä. Myöhemmin hän toimi yleisesikunnassa toimistoupseerina ja -päällikkönä kaasusuojelu- ja väestönsuojelutehtävissä. Sotavuosien päämajan kaasusuojelukomentajuuden jälkeen vuodet 1945–1947 Poppius oli pääesikunnan sotatalouspäällikkö. Hänen toimikautensa tykistön tarkastajana 16.2.1947–25.3.1956 oli toistaiseksi pisin jakso tykistökenraali Vilho Nenosen jälkeen.
Ylennykset: Vänrikki 1918, luutnantti 1920, kapteeni 1923, majuri 1927, everstiluutnantti 1930, eversti 1939, kenraalimajuri 1946, kenraaliluutnantti 1951.
Poppius oli mukana myös järjestötoiminnassa. Hän oli Nykyaikaisen 5-ottelun Liiton puheenjohtaja vuodesta 1949 ja Sotatieteellisen Seuran puheenjohtaja vuodesta 1955.
Hänen vanhempansa olivat näyttelijä Olga Poppius ja Tullihallituksen pääjohtaja Wille Poppius.
Albert Mol
Albert Mol (1. tammikuuta 1917 Amsterdam – 9. maaliskuuta 2004 Laren) oli alankomaalainen kirjailija, näyttelijä ja televisiokasvo, joka esiintyi elokuvissa ja televisio-ohjelmissa 60 vuotta kestäneen uransa aikana. Hän kuoli aneurysmaan.
Kieletär
Kieletär oli vuosia 1871–1875 ilmestynyt aikakauskirja, jonka julkaisija oli August Ahlqvist. Lehteä ilmestyi seitsemän numeroa. Se sisältää tutkimuksia, arvosteluja ja muistutuksia suomalaisen kirjallisuuden ja kielitieteen aloilta.
Poppari
Poppari on arkikielen nimitys popmusiikin esittäjälle tai harrastajalle.
Ensimmäisiä poppareita olivat 1960-luvulla. Silloin huomattiin, että on olemassa uusi varhaisnuorten ja teini-ikäisten yleisö. Popmusiikki on jakautunut 1970-luvulta lähtien moniksi eri tyyleiksi, kuten purukumipop, teini-pop, dancepop, pop rock, ym... 
Joskus popkulttuuri on muutakin kuin musiikkia, esimerkiksi pop-taidetta.
Reikäsaha
Reikäsaha on saha, jolla voi tehdä reikiä porakoneen avustamana. Sovellettuja materiaaleja ovat esimerkiksi puu ja muovi. Sahaa on olemassa ainakin kolmena eri versiona:
Työkalun käyttökohteina ovat tapaukset, joissa poran tai pistosahan käyttäminen ei olisi käytännöllistä.
Åke Kihlman
Åke Henrik Kihlman (15. huhtikuuta 1901 Helsinki – 26. joulukuuta 1968) oli suomalainen teollisuusjohtaja. Hän sai vuorineuvoksen arvon 1951. Hän oli Tampellan toimitusjohtaja 1959–1961 ja sen jälkeen vielä johtokunnan puheenjohtaja. Hän oli myös Kaukomarkkinat Oy:n johtokunnan puheenjohtaja vuodesta 1947.
Freedomland
Freedomland ("Freedomland") on vuonna 2006 ensi-iltansa saanut Joe Rothin ohjaama elokuva, jonka pääosia esittävät Samuel L. Jackson ja Julianne Moore. Rasismiaiheisen elokuvan käsikirjoituksen teki Richard Price samannimisen romaaninsa pohjalta.
Sophie Scholl – viimeiset päivät
Sophie Scholl – viimeiset päivät ("Sophie Scholl – Die letzten Tage") on vuonna 2005 ensi-iltansa saanut Marc Rothemundin ohjaama elokuva, joka kertoo natsiajan Valkoinen Ruusu -vastarintaliikkeen johtajasta Sophie Schollista. Nimiosaa esittää Julia Jentsch.
Kyröskoski (täsmennyssivu)
Kyröskoski voi tarkoittaa seuraavia:
Mirva Pynnönen
Mirva Pynnönen (o.s. Hämäläinen, s. 30. elokuuta 1962) on suomalainen kävelijä, Suomen mestari ja arvokisaedustaja. Hänen aktiiviuransa sijoittui 1980- ja 1990-luvuille, jolloin hän edusti seuratasolla Lahden Urheilijoita, Esbo Idrottsföreningia ja Konneveden Urheilijoita. Pynnönen on vastannut itse omasta valmennuksestaan lukuun ottamatta vuotta 1987, jolloin hän harjoitteli vuoden Juha Väätäisen opeissa.
Pynnönen voitti ulkoradoilla yhden Suomen mestaruuden ja hallissa kaksi. Hän saavutti vuosina 1985–1997 yhteensä 14 SM-mitalia, joista neljä hallissa. Pynnönen edusti Suomea EM-kisoissa vuosina 1986 ja 1990, MM-kisoissa 1987 ja sisäratojen MM-kisoissa 1987, joissa hän saavutti parhaan arvokisasijoituksensa ollen seitsemäs. Ulkoratojen arvokilpailuista Pynnösen paras saavutus oli vuoden 1986 EM-kisojen kymmenes sija.Universiadit, 5000 m kävely
1987 - 5.sija
PM -kävelyt 10 000 m
1985 - 2.sija
Parittelun jälkeen peto on uupunut
Parittelun jälkeen peto on uupunut tai televisioesityksessä "Intohimon hinta" ("Post coïtum animal triste") on vuonna 1997 ensi-iltansa saanut Brigitte Roüanin ohjaama elokuva uskottomasta aviovaimosta. Ohjaaja esittää myös elokuvan pääosaa.
François Naoueyama
François Naoueyama (s. 31. tammikuuta 1957) on keskiafrikkalainen entinen koripalloilija. Hän kilpaili vuoden 1988 kesäolympialaisissa ja kuului siellä miesten koripallossa 10. sijoittuneeseen Keski-Afrikan joukkueeseen.
Mika Niemi
Mika Niemi voi tarkoittaa seuraavia henkilöitä:
Tupaantuliaiset (elokuva)
Tupaantuliaiset ("Travaux, on sait quand ça commence..." tai "Travaux") on vuonna 2005 ensi-iltansa saanut Brigitte Roüanin ohjaama brittiläis-ranskalainen elokuva laittomista maahanmuuttajista.
Niilo Kijl
Niilo (Nils) Kijl (k. 1636) oli ruotsalainen aatelismies Länsi-Gootanmaalta. Hän oli Kaarle-herttuan kamarijunkkari. Kaarle nimitti hänet 1602 Suomessa asetettavan sotaväen everstiksi. Hän oli Savonlinnan päällikkönä 1604–1608, jolloin hän rakennutti Olavinlinnaan Kiilintornin. Vuodesta 1608 noin vuoteen 1613 hän oli rahastonhoitajana Suomessa ja Turun väliaikainen käskynhaltija. Hänet haudattiin Kalannin kirkkoon.
Suomi yleisurheilun maailmanmestaruuskilpailuissa 1997
Suomi yleisurheilun maailmanmestaruuskilpailuissa 1997 käsittelee Suomen joukkuetta yleisurheilun maailmanmestaruuskilpailuissa 1997, jotka järjestettiin Ateenassa. Suomi osallistui näihin kuudensiin yleisurheilun MM-kisoihin joukkueella, joka koostui 12 nais- ja 12 miesurheilijasta. Kilpailuiden avajaisissa Suomen lippua kantoi seitsenottelija Tiia Hautala.
Suomen Urheiluliiton virallinen tavoite kilpailuissa oli kahden mitalin ja viiden pistesijan saavuttaminen. Tavoitteesta kuitenkin jäätiin ja Suomen joukkueen ainoan mitalin hankki kymmenottelussa toiseksi sijoittunut Eduard Hämäläinen, joka edusti Ateenassa ensimmäistä kertaa Suomea arvokisoissa. Nämä olivat ensimmäiset MM-kisat, joissa Suomi ei saavuttanut yhtään kultamitalia.
Pistesijoja Suomen joukkueelle kertyi kaikkiaan kolme, joista parhaana Mikaela Ingbergin neljäs sija keihäänheitossa. Vuoden 1996 keihään olympiavoittaja Heli Rantanen jäi kymmenenneksi.
Kuulantyönnössä edellisten kisojen hopeamitalisti Mika Halvari nousi lopulta viidenneksi ja miesten keihäässäkin saavutettiin pistesija Aki Parviaisen oltua kahdeksas. Suomen joukkueen vanhin urheilija Seppo Räty ei näissä kisoissa saavuttanut keihäänheitossa loppukilpailupaikkaa. Vuoden 1995 MM-kisojen 50 kilometrin kävelyn maailmanmestaruutta puolustanut Valentin Kononen uupui tällä kertaa sijalle yhdeksän. Pistesijojen ulkopuolelle jääneistä suomalaisista onnistujana voitiin pitää Heli Koivulaa, joka hyppäsi pituudessa ennätyksekseen 657.
Minkä taakseen jättää
Minkä taakseen jättää ("Om jag vänder mig om") on vuonna 2003 ensi-iltansa saanut Björn Rungen käsikirjoittama ja ohjaama ruotsalainen draamaelokuva.
Elokuva kertoo kolmen perheen kohtalosta saman joulukuisen illan ja yön aikana. Kirurgimies kuulee menettävänsä työkeikan päihteiden käyttönsä vuoksi juuri kun appivanhemmat ovat tulossa kylään. Vaimo saa tietää miehensä uskottomuudesta. Katkeroitunut Anita kauppaa laittomia reseptilääkkeitä kostaakseen nätin fysioterapeutin matkaan lähteneelle ex-miehelleen. Työhullu muurari Anders saa keikan oudolta pariskunnalta, joka haluaa muurata talonsa ikkunat ja ovet umpeen.
Destin Damachoua
Destin Simon Damachoua (s. 17. elokuuta 1986 Villeneuve-Saint-Georges) on ranskalais-keskiafrikkalainen koripalloilija, joka pelaa takakentällä. Hän on pelannut kaudella 2012–2013 Ranskan Vanvesissa ja lisäksi muun muassa yliopistotasolla New Orleansissa. Hän on myös kuulunut Keski-Afrikan tasavallan koripallomaajoukkueeseen ja kilpaillut koripallon Afrikan-mestaruuskilpailuissa vuosina 2005 ja 2009.
The Besnard Lakes
The Besnard Lakes on kanadalainen indie rock-yhtye Montrealista. Sen perustivat vuonna 2003 aviopari Jace Lasek ja Olga Goreas. Kaksi heidän kolmesta albumista ovat olleet ehdolla Polaris Music Prize -palkinnon saajaksi. Yhtyeen nimi tulee "Besnard järvestä", joka sijaitsee Saskatchewanissa.
Suusta suuhun
Suusta suuhun ("Mun mot mun") on vuonna 2005 ensi-iltansa saanut Björn Rungen ohjaama ruotsalainen draamaelokuva, joka oli ehdolla Pohjoismaiden neuvoston elokuvapalkinnon saajaksi vuonna 2006.
Teinityttö Vera on karannut kotoa ja asuu keski-ikäisen narkomaanin Morganin luona, joka pakottaa tytön prostituutioon. Tytön isä yrittää pelastaa tyttöä kaikin keinoin.
Vault: Def Leppard Greatest Hits (1980–1995)
Vault: Def Leppard Greatest Hits (1980–1995) on brittiläisen rockmusiikkia esittävän Def Leppardin kokoelma-albumi vuodelta 1995.
"Vault: Def Leppard Greatest Hits (1980–1995)" julkaistiin 23. lokakuuta vuonna 1995 Mercury Records-levymerkillä. Albumi ylitti ilmestyessään kultalevyrajan Yhdysvalloissa, Norjassa, Kanadassa sekä yhtyeen kotimaassa Isossa-Britanniassa. Yhdysvalloissa albumia on tähän asti myyty yli nelinkertaisen platinalevymyynnin verran, ja Kanadassa albumi on ylittänyt kaksinkertaisen platinamyynnin. Myös yhtyeen kotimaassa albumi on ylittänyt platinalevyrajan.
Albumi sisältää myös uuden kappaleen "When Love & Hate Collide", josta muodostui suuri hitti yhtyeen kotimaassa kappaleen yltäessä Britannian singlelistalla sijalle 2.
Finland framställdt i teckningar
Finland framställdt i teckningar on Zacharias Topeliuksen Suomea sekä sen kansaa ja historiaa käsittelevä kirja, joka ilmestyi vuosina 1845–1852. Kirjan kuvilla on ollut merkittävä asema Suomen taiteen historiassa.
Kirjan kuvituksena on 120 Saksassa tehtyä litografiaa, joiden mallina on ollut suomalaisten taiteilijoiden piirustuksia. Taiteilijoihin kuuluivat muiden muassa Johan Knutson, Pehr Adolf Kruskopf ja Magnus von Wright. Osa alkuperäisistä piirustuksista kuuluu Ateneumin taidemuseon kokoelmiin.
Teoksesta julkaistiin 2011 kommentoitu editio nimellä "Finska vyer: 1840-talets storfurstendöme i bilder / Suomalaisia näkymiä: 1840-luvun suuriruhtinaskunta kuvissa". Kirjasta julkaistiin samalla myös digitaalinen kuvapankki.
Teoksen 120 kuvaa jakautuvat tekijöiden kesken seuraavasti:
Heyy Babyy
Heyy Babyy on vuonna 2007 ilmestynyt intialainen komediaelokuva. Se on hindinkielinen versio malajalaminkielisestä elokuvasta "Thoovalsparsham" (1990), joka on saanut inspiraationsa yhdysvaltalaisesta elokuvasta "Kolme miestä ja baby" (1987), joka taas on uudelleenfilmatisointi ranskalaisesta elokuvasta "Kolme miestä ja käärö" (1985). "Heyy Babyy" menestyi hyvin.
Ivan Jakubovski
Ivan Ignatjevitš Jakubovski (; 7. tammikuuta 1912 Zaitsava, Valko-Venäjä – 30. marraskuuta 1976 Moskova, Neuvostoliitto) oli Neuvostoliiton marsalkka. Hän toimii Varsovan liiton komentajapäällikkönä vuosina 1967–1976. Hänelle myönnettiin kahdesti aikansa korkein kunnianosoitus, Neuvostoliiton sankarin tähti.
Marcellina Emmanuel
Marcellina Emmanuel (s. 7. marraskuuta 1964) on tansanialainen entinen keskipitkän matkan juoksija. Hän kilpaili vuoden 1980 kesäolympialaisissa Moskovassa ja putosi naisten 1 500 metrin juoksussa ensimmäisellä kierroksella jäätyään eränsä yhdenneksitoista. Hänen henkilökohtainen ennätysaikansa 1 500 metrin juoksussa on 4:26:78. Emmanuel oli Moskovan olympialaisissa Tansanian nuorin kilpailija.
Ammaar Ghadiyali
Ammaar Ghadiyali (s. 30. toukokuuta 1997 Dar-es-Salaam) on tansanialainen uimari. Hän kilpaili vuoden 2012 kesäolympialaisissa Lontoossa ja jäi miesten 100 metrin vapaauinnissa 55. sijalle ajalla 1:01:07. Ghadiyalista tuli siihen mennessä nuorin Tansaniaa olympialaisissa edustanut urheilija.
Ghadiyali osallistui myös vuoden 2011 uinnin maailmanmestaruuskilpailuihin Shanghaissa.
Jevgeni Garanitšev
Jevgeni Aleksandrovitš Garanitšev (, s. 13. helmikuuta 1988 Novoiljinski, Permin aluepiiri, Venäjä) on venäläinen ampumahiihtäjä.
Garanitšev voitti pronssia Sotšin olympialaisissa 2014 normaalimatkalla. Yhteislähtökilpailussa hän sijoittui viidenneksi ja takaa-ajossa 15:nneksi. Ruhpoldingin MM-kilpailuissa 2012 hän oli yhteislähtökilpailussa yhdeksäs, 10 km sprintissä 12:s ja takaa-ajossa 14:s. Kontiolahden MM-kilpailuissa 2015 hän sijoittui sprintissä kuudenneksi ja yhteislähdössä 11:nneksi. Oslon MM-kilpailuissa 2016 hän oli sprintissä kuudes, normaalimatkalla kahdeksas ja takaa-ajossa yhdestoista. Hochfilzenin MM-kilpailuissa 2017 hän sijoittui pikakilpailussa kymmenenneksi ja yhteislähdössä 11:nneksi.
Garanitšev kilpaili maailmancupissa ensimmäisen kerran Antholzissa kaudella 2010–2011 sijoittuen sprinttikilpailussa 13:nneksi. Kymmenen parhaan joukossa hän debytoi oltuaan kymmenes Östersundin normaalimatkalla (20 kilometriä) kaudella 2011–2012. Ensimmäisen palkintosijansa hän sai oltuaan samalla kaudella toinen Antholzin sprinttikilpailussa. Ensimmäisen voittonsa hän saavutti Holmenkollenin sprintissä 2. helmikuuta 2012. Hän sijoittui samana viikonloppuna kolmanneksi sekä takaa-ajossa että yhteislähdössä. Kaudella 2012–2013 hän oli Oberhofissa toinen sprintissä ja takaa-ajossa. Kaudella 2013–2014 hän oli Ruhpoldingin takaa-ajon kolmas ja Holmenkollenin pikakilpailussa toinen. Kaudella 2014–2015 hän sijoittui Antholzin sprintissä toiseksi ja takaa-ajokilpailussa kolmanneksi, Holmenkollenin normaalimatkalla toiseksi ja maailmancupin kokonaiskilpailussa seitsemänneksi. Kaudella 2015–2016 hän oli kolmas Pokljukan sprintissä ja Ruhpoldingin jälkimmäisessä yhteislähtökilpailussa. Maailmancupin kokonaiskilpailussa hän sijoittui seitsemänneksi ja yhteislähtöcupissa viidenneksi. Kaudella 2018–2019 hän oli kolmas Nové Měston yhteislähtökilpailussa.
EM-kilpailuissa Garanitšev saavutti kultaa pikakilpailussa ja sekaviestissä ja hopeaa takaa-ajossa 2016, kultaa parisekaviestissä ja hopeaa takaa-ajossa 2017 sekä hopeaa sekaviestissä ja pronssia takaa-ajossa 2018. Rulla-ampumahiihdon MM-kilpailuissa hän sai pronssia nuorten sprinttikilpailussa Oberhofissa 2009 ja hopeaa aikuisten sekaviestissä Duszniki-Zdrój'ssa 2010.
Chris Felgate
Christopher James "Chris" Felgate (s. 4. tammikuuta 1982 Harare) on zimbabwelainen triathlonisti. Hän jäi miesten kilpailussa vuoden 2008 kesäolympialaisissa Pekingissä 42. ja vuoden 2012 kesäolympialaisissa Lontoossa 52. sijalle.
Lisa Nordén
Elina Elisabeth "Lisa" Nordén (s. 24. marraskuuta 1984 Kristianstad) on ruotsalainen triathlonisti. Hän sai naisten kilpailussa hopeaa vuoden 2012 kesäolympialaisissa Lontoossa. Hän oli aiemmin kilpaillut vuoden 2008 kesäolympialaisissa Pekingissä ja jäänyt 18. sijalle. Lisäksi Nordén on muun muassa voittanut kultamitaleita triathlonin maailmanmestaruuskilpailuissa Yokohamassa 2009, Hampurissa 2010 sekä Tukholmassa ja Yokohamassa 2012.
Lontoon olympialaisissa Nordén sai saman ajan (1.59.48) kuin voittaja Nicola Spirig, ja sijoitukset selvisivät maalikameralta. Nordén sai Jerring-palkinnon vuoden urheilijana 2012. Hänelle myönnettiin myös Svenska Dagbladetin kultamitali vuonna 2012.
Joachim Willén
Karl Edmund Joachim Willén (s. 23. elokuuta 1972 Klockrike) on ruotsalainen entinen triathlonisti. Hän kilpaili vuoden 2000 kesäolympialaisissa ja jäi siellä miesten kilpailussa 35. sijalle.
Henri Peslier
Henri François Peslier (4. tammikuuta 1880 Uzel – 12. toukokuuta 1912 Pariisi) oli ranskalainen vesipalloilija. Hän kilpaili vuoden 1900 kesäolympialaisissa Pariisissa ja oli siellä mukana samassa pronssia "Libellule de Paris" -joukkueen kanssa.
François Latil
François Latil (s. 10. kesäkuuta 1938) on vanuatulainen entinen jousiampuja. Hän kilpaili vuoden 2000 kesäolympialaisissa Sydneyssä ja jäi miesten yksilökilpailussa 61. sijalle (64:stä kilpailijasta). Hän oli iäkkäin Sydneyn olympialaisissa lajissaan kilpaillut urheilija.
Molly Tay
Chin Say "Molly" Tay (s. 13. elokuuta 1952) on malesialainen entinen uimari. Hän kilpaili vuoden 1964 kesäolympialaisissa Tokiossa niiden nuorimpana osallistujana. Hän putosi naisten 100 metrin perhosuinnissa ensimmäisellä kierroksella jäätyään eränsä seitsemänneksi.
Molly Tay voitti useita mitaleita Kaakkois-Aasian kisoissa vuosina 1965–1969.
Myös hänen siskonsa Tay Chin Joo oli uimari ja osallistui olympialaisiin vuonna 1972.
Heidi Gan
Heidi Gan (s. 8. lokakuuta 1988 Adelaide, Etelä-Australia, Australia) on malesialainen uimari. Hän kilpaili vuoden 2012 kesäolympialaisissa Lontoossa ja jäi 16. sijalle naisten 10 kilometrin avovesiuinnissa. Ganilla on Malesian lisäksi myös Australian kansalaisuus, ja hän opiskelee oikeus- ja kauppatieteitä Länsi-Australian yliopistossa.
Kilimanjaron kansainvälinen lentoasema
Kilimanjaron kansainvälinen lentoasema (; IATA: JRO, ICAO: HTKJ) on kansainvälinen lentoasema Tansaniassa. Se kattaa lähes 110 km² alueen. Se vihittiin virallisesti käyttöön joulukuussa 1971, ja vuonna 1998 siitä tuli Afrikan ensimmäinen yksityistetty kansainvälinen lentoasema. Kenttää ylläpitää Kilimanjaro Airport Development Company. Se sijaitsee Tansanian pohjoisosissa Kilimanjaron ja Arushan merkittävien turistikeskittymien välissä.
Lentoasemalla on yksi päällystetty kiitotie, jonka mitat ovat 3607 × 45 metriä.
Kenneth Glass
Kenneth Gilbert Glass (24. heinäkuuta 1913 Toronto – 17. tammikuuta 1961 Vancouver) oli kanadalainen purjehtija. Hän kilpaili vuoden 1932 kesäolympialaisissa Los Angelesissa ja oli siellä mukana saamassa "Capricella" pronssia kuuden metrin luokassa.
Piotr Gładki
Piotr Gładki (8. helmikuuta 1972 Gdańsk – 27. toukokuuta 2005 Wyczechowo) oli puolalainen kestävyysjuoksija. Hän osallistui vuoden 2000 kesäolympialaisiin Sydneyssä, mutta ei juossut maratonia loppuun. Gładki voitti Hampurin maratonin vuonna 2000 ja Krakovan maratonin 2005. Hän kuoli auto-onnettomuudessa.
Kaunasin lentoasema
Kaunasin lentoasema (), on matkustajamääriltään Liettuan toiseksi suurin lentoasema ja yksi kolmesta Liettuan kansainvälisestä lentoasemasta. Se sijaitsee 14 kilometriä Kaunasin keskustasta koilliseen Kaunasin kunnallispiirin puolella. Lentoasemalla on yksi 3 250 metriä pitkä kiitotie (08/26).
Lentoasema avattiin vuonna 1988 Liettuan ollessa yhä osa Neuvostoliittoa; tällöin kentälle siirrettiin Kaunasin vanhan lentokentän liikenne. Liettuan itsenäistyttyä vuonna 1991 kentästä tuli kansainvälinen lentoasema. Uusi Schengenin sopimuksen tarpeet täyttävä terminaalirakennus valmistui vuonna 2008. Vuosina 2009-2010 kentän matkustajaliikenne kasvoi voimakkaasti. Vuonna 2012 lentoaseman kautta kulki yhteensä 830 268 matkustajaa. Kenttää käyttää erityisesti halpalentoyhtiö Ryanair, jossain määrin myös AirBaltic.
Greatest Hits (Lee Dorsey, 1968)
Greatest Hits on yhdysvaltalaisen laulaja Lee Dorseyn kokoelma-albumi. Dorsey on liitetty New Orleansin soul-musiikkityyliin.
Tuottajat ovat Allen Toussaint ja Marshall Sehorn yhtiöstä Tou-Sea Production. Toussaint on myös kirjoittanut ja sovittanut kaikki kappaleet.
Albumin tunnetuimpia kappaleita on "Working in the Coal Mine", jonka Suomessa on levyttänyt ainakin E. Sarmo & Elite albumillaan "Kaktuksenpiikkejä" nimellä "Työssä satamassa".
Albumilla ovat myös Britanniassa vuonna 1966 listoille päässeet "Get out of My Life, Woman" ja "Holy Cow". Rap-artistit ovat käyttäneet hyväkseen ensiksimainitun kappaleen sampleja, mm. Nas albumin "Illmatic" kappaleella "Memory Lane (Sittin' in da Park)" (1994) ja Wu-Tang Clan albumin "Wu-Tang Forever" kappaleella "Maria" (1997).
Alkuperäinen tuotantovuosi on 1968. Isossa-Britanniassa levy on ilmestynyt Music for Pleasure -yhtiön Sounds Superb -merkillä. MFP on toiminut osoitteessa Astronaut House, Hounslow Road, Feltham, Middlesex. Taustalla on Bell Records ja LP-levyjen valmistaja on EMI Records Ltd. Columbia Pictures Industries -yhtiön myöntämällä lisenssillä.
LP-levyn kannen taustavalokuvan on toimittanut Picturepoint Ltd. ja Dorseyn valokuva on Chris Walterilta. Kansitaiteen on suunnitellut Terry Beard. Kannen on valmistanut Garrod & Lofthouse International Ltd. Kansitekstin on laatinut Roger St. Pierre.
Kaikki kappaleet ovat Allen Toussaintin tekemiä ja sovittamia.
Lee Dorsey
Lee Dorsey oli yhdysvaltalainen soul- ja rhythm and blues -laulaja, jonka nimi liitetään New Orleansin musiikkityyliin.
New Orleansiin hänet toi halu harjoittaa ammattinyrkkeilijän tointa. Urheilu-ura kuitenkin jäi, kun hän tapasi Allen Toussaintin ja tämän yhteistyökumppani Marshall Sehornin. Nämä olivat kehittelemässä New Orleansille tyypillistä soul-musiikin lajia, jossa keskeisinä elementteinä olivat piano ja puhallinsoittimet.
Dorseyn levytysura käynnistyi rock and roll -vaikutteisella kappaleella "Ya Ya", jonka Britanniassa levytti Petula Clark. Muita versioita ovat tehneet John Lennon (albumilla "Walls and Bridges", 1974) ja Hurriganes ("Jailbird", 1979). Kappale oli mukana myös elokuvassa "American Graffiti".
Dorseyn tyyli on yksinkertainen ja rento, ja siihen sekoittui vaikutteita New Orleansin rikkaasta musiikkiperinteestä. Useiden kappaleiden sanat ovat novelty-tyyppisiä.
Hänen alkuperäinen levy-yhtiönsä Fire Records lopetti toimintansa ja hän siirtyi Amy / Mala-Bell -yhtymälle.
Muita varhaisia levytyksiä olivat sitten "Ride Your Pony", "Working in the Coal Mine", "Can You Hear Me?" ja "Confusion". Näiden myötä Dorsey sai lisänimen "Mr. T.N.T." "Working in the Coal Minen" on Suomessa levyttänyt nimellä "Työssä satamassa" E. Sarmo & Elite albumillaan "Kaktuksenpiikkejä".
"Everything I Do Gonna Be Funky" on yksi monista Allen Toussaintin Dorseylle tekemistä kappaleista. Hän on sen itsekin levyttänyt, kuten myös Claudia Linnear.
Vuonna 1966 Dorsey sai Britannian listoille kappaleet "Get Out of My Life, Woman" ja "Holy Cow". Hän tekikin siellä kiertueen, jonka muita artisteja olivat Jerry Lee Lewis ja Cliff Bennettin Rebel Rousers. "Get Out of My Life, Woman" on ollut rap-artistien suosiossa. Sitä ovat samplanneet Nas albumin "Illmatic" kappaleella "Memory Lane (Sittin' in da Park)" ja Wu-Tang Clan albumin "Wu-Tang Forever" kappaleella "Maria".
Vuonna 1968 Britanniassa ilmestyi sitten Dorseyn "Greatest Hits" -kokoelma.
Vuonna 1970 ilmestyi albumi "Yes We Can", joka oli äänitetty New Orleansissa Jazz City -studioilla. Sen oli jälleen tuottanut ja kappaleet kirjoittanut Allen Toussaint. Taustayhtyeenä oli kaupungin maineikas The Meters. Albumi ei menestynyt, mutta sillä olevia kappaleita versioivat The Pointer Sisters ("Yes We Can"), Robert Palmer ("Sneakin' Sally Thru the Alley") ja Ringo Starr ("Occapella"). Niinpä Polydor Records julkaisi albumin uudelleen vuonna 1976. Muita albumin kappaleita ovat "Riverboat" ja "Tears, Tears and More Tears".
Vuonna 1976 Lee Dorsey vieraili Southside Johnny & The Asbury Jukesin ensimmäisellä albumilla ja osoitti olevansa "kiven kovassa vedossa".
Adobe Creative Suite
Adobe Creative Suite (CS) on Adobe Systemsin kehittämä kokoelma, johon kuuluu graafiseen suunnitteluun, videonmuokkaukseen ja nettisivujen kehitysohjelmia. Kokoelma koostuu Adoben sovelluksista (kuten Photoshop, Acrobat ja InDesign), jotka pohjautuvat erilaisiin teknologioihin (kuten PostScriptiin, PDF:ään ja Flashiin). Viimeisin versio, Adobe Creative Suite 6 (CS6) lanseerattiin 23. huhtikuuta 2012 ja julkaistiin 7. toukokuuta 2012.
Nykyisin Adobe julkaisee uudet tuotteensa Adobe Creative Cloud -pilviohjelmistossa.
Adobe Creative Suite-kokoelmaan kuuluu tällä hetkellä seuraavat ohjelmat.
Maksim Kunda
Maksim Kunda (; s. 1. elokuuta 1989 Brest) on valkovenäläinen jousiampuja. Hän kilpaili vuoden 2008 kesäolympialaisissa Pekingissä ja jäi miesten yksilökilpailussa 13. sijalle.
Vladimír Clementis
Vladimír "Vlado" Clementis (20. syyskuuta 1902 Tisovec (Tiszolc) – 3. joulukuuta 1952 Praha) oli Tšekkoslovakian kommunistinen ulkoministeri vuodesta 1945 vuoteen 1950, kunnes hän erosi 15. maaliskuuta. Myöhemmin hänet pidätettiin syytettynä porvarillisesta nationalismista. Clementis oli slovakialainen. Marraskuun 1952 näytösoikeudenkäynnissä hänet tuomittiin kuolemaan ja teloitettiin joulukuussa yhdessä 10 muun syytetyn kanssa. Oikeudenkäynnin pääkohteena oli Tšekkoslovakian kommunistisen puolueen entinen pääsihteeri Rudolf Slánský.
Kirjailija Milan Kundera kertoo teoksessaan "Naurun ja unohduksen kirja", miten Clementis seisoo presidentti Klement Gottwaldin vieressä vuoden 1948 valokuvassa, josta hänet häivytettiin kuvamanipulaation avulla näytösoikeuden jälkeen.
Thornton McDade
Thornton Charles McDade (s. 28. lokakuuta 1980 Johannesburg) on eteläafrikkalainen maahockeypelaaja. Hän jäi joukkueineen kesäolympialaisissa 2008 Pekingissä 12. ja kesäolympialaisissa 2012 Lontoossa 11. sijalle. McDade on opiskellut viestintää Rand Afrikaans -yliopistossa ja työskennellyt opettajana koulussa.